钦定古今图书集成/明伦汇编/氏族典/第134卷 > 《廖用贤尚友录》 > 秦羲
## 钦定古今图书集成/明伦汇编/氏族典/第134卷 > 《廖用贤尚友录》 > 秦羲

按《宋史秦羲传》：“羲字致尧，江宁人。世仕江左。曾祖本，
岳州刺史。祖进远，宁国军节度副使。父承裕，建州监
军使、知州事。李煜之归朝也，承裕遣羲诣阙上符印，
太祖召见，悦其趋对详谨，补殿直，令督广济漕船。太
平兴国中，有南唐军校马光琏等亡命荆楚，结徒为
盗。羲受诏，缚光琏以献，太宗壮之。积劳改西头供奉”
官，决狱于淮南诸州。淳化中，又督洛南采铜。雷有终
称其有心计，遣监兴国军茶务。会杨允恭改茶盐法，
荐羲掌真州榷务，寻提点淮南西路茶盐，为江、淮制
置，擢授阁门祗候兼制置矾税。咸平初，以劳改内殿
崇班，又兼制置荆湖路。四年，领发运使事，改供备库
副使。景德初，迁供备库使、知江陵府，坐举官不如状
削秩。大中祥符初，起授供备库副使、宿州监军，稍迁
东染院副使。复授供备库使，充广州钤辖。历东染院
使、知苏州，改崇仪使，提举在京诸司库务。因对，求典
藩郡，迁内园使、知泉州。天禧四年，代还，道病卒，年六
十四。羲知书，好为诗，喜宾客，颇有士风。历财货之任
凡十五年，精勤练习，号为“称职。”